Laaste pleidooie aan minister: ‘Skole nié gereed’Argieffoto (Foto: ArtTower/Pixabay) Onderwysvakbonde en beheerliggaamorganisasies hoop dat die minister van basiese onderwys, Angie Motshekga, vanaand (Sondag) sal aankondig dat die heropening van skole uitgestel word. Dít nadat vyf onderwysvakbonde en drie beheerliggaamorganisasies Saterdagaand gedurende ’n vergadering met die minister dit eens was – skole is nié gereed om oop te maak nie. Dr. Jaco Deacon, adjunk- uitvoerende hoof van die Federasie van Beheerliggame van Suid-Afrikaanse Skole (Fedsas), het Sondagmiddag aan Maroela Media gesê die organisasies het gedurende die vergadering veral hul kommer uitgespreek oor veiligheidstoerusting vir onderwysers. Om sake te vererger het sowat 3 500 skole vroeër vandeesweek nog steeds geen lopende water gehad nie. In die meeste gevalle waar watertenks by dié skole afgelewer is, is die watertenks nog nie gekoppel of met water gevul nie, verduidelik Deacon. Volgens Deacon was die skoolkalender teen Vrydag nog nie aangekondig nie en het sommige skole nog nie die gewysigde kurrikulum ontvang nie. Dít terwyl ander in dié stadium nog geen maskers vir leerders ontvang het nie. Sommige skole het selfs nog nie skoonmaakpersoneel aangestel nie, verduidelik hy. Hy wys daarop dat die datums vir die res van die leerders se terugkeer skool toe eers Vrydag in die Staatskoerant gepubliseer is. Die datums vir gr. 1 en gr. 2 is ook nog nie bekend gemaak nie. Dit is omdat die departement oorhaastig is, meen Deacon. Dr. Jaco Deacon van Fedsas. Foto: Facebook. Die Suid-Afrikaanse Onderwysersunie (SAOU) het op sy beurt Sondag gesê daar heers nou onduidelikheid of die skole Maandag sal heropen aangesien sewe van die nege provinsies hoegenaamd nie gereed is om leerders môre te ontvang nie. Die Noord-Kaap het reeds aangedui dat leerders in dié provinsie eers ŉ week later gaan aanmeld. Volgens Deacon versoek Fedsas nou dat die heropening van skole uitgestel word totdat skole gereed is om leerders terug te verwelkom. “Selfs al word die skole net met ’n week uitgestel soos in die Noord-Kaap. ’n Week gaan nie al die planne van die skolestelsel omvergooi nie. “Kom ons maak eers seker die onderwysers is gemaklik, hulle het voldoende leermateriaal en die skole se watertoevoer is gekoppel voordat ons oopmaak,” het Deacon gesê. Volgens Deacon het Motshekga gedurende die vergadering erken dat sy in ’n vorige vergadering ook aangesê is om die heropening van skole uit te stel. Die minister sal na verwagting 18:00 haar besluit rakende skole gedurende ’n mediakonferensie bekend maak.